Eduskunta saa kesän alussa käsittelyynsä hallituksen esityksen uudeksi aselaiksi. Laki on tehty EU:n kiristyneiden aserajoitusten perusteella, ja Suomen pitää saada oma lainsäädäntönsä vastaamaan EU-direktiiviä vielä syksyn aikana. Siksi lain voimaantulolla on kiire.

Tällä hetkellä sisäministeriöllä ei ole vielä täysin valmiina ohjeistusta siitä, miten poliisilaitosten pitää alkaa tulevaa lakia soveltaa ja tulkita. Metsästys ja Kalastus -lehti kävi kysymässä sisäministeri Kai Mykkäsen (kok) näkemyksiä lain yksityiskohdista.

- Keräämme nyt alan toimijoilta ehdotuksia ja näkemyksiä siitä, miten lain yksityiskohtia olisi tulkittava. Uskoisin, että syksyllä saamme poliisille jo enemmän ohjeita näistä, Mykkänen sanoo.



Deaktivoidut eli toimintakunnottomaksi tehdyt aseet kirjataan nyt uudessa laissa poliisin rekistereihin. Aiemminhan näitä ei ole listattu mihinkään, ja ase on dekoamisen jälkeen lakannut olemasta aselain mukainen "ase". Se on ollut juridisesti enää kasa metallia. Jos uutta aselakia tulkitaan pilkuntarkasti, myös vanhojen lakien mukaan dekotut ja vuosikymmeniä sitten vapaasti ostetut aseet pitää kohta käydä näyttämässä poliisille jonkun tulevan siirtymäajan aikana.



Ministeriö ei ole päättänyt, miten "takaisinkutsu" toteutetaan tai vapautetaanko jotkut vanhimmat dekoaseet poliisilaitoskeikasta kokonaan. Jos kaikki Suomen metsästysmajojen ja kesämökkien seinille naulatut antiikkipyssyt pitää raahata poliisin nähtäväksi, siitä tulee melkoinen revohka.

Lisäksi on aivan varmaa, että kaikki ihmiset, perikunnat tai mökkiosakkaat eivät lainmuutoksesta tiedä saati kuule. Lakimuutoksen ja mahdollisen siirtymäajan jälkeen listaamattomien dekoaseiden hallussapito onkin ampuma-aserikos.

Toinen kotimainen erikoisuus ovat koriste-esineiksi, taskumateiksi tai kaljapullon avaajiksi myydyt vanhat sotilasaseiden lippaat. Näitä Suomi-koopeen, Lahti-Saloranta- tai Emma-pikakiväärien lippaitahan löytyy maasta pilvin pimein. Jos pitkän aseen lippaassa on sisuskalut tallella, ja siihen mahtuu yli 10 patruunaa, se on uuden aselain mukaisesti luvanvarainen esine.

- Näihin täytyy luultavasti kehittää joku valmistusaikaan tai esineen tyyppiin liittyvä poikkeussääntö. Ymmärrän hyvin, ettei joku kesämökin hyllyllä oleva Suomi-konepistoolin lipas uhkaa yleistä turvallisuutta, Kai Mykkänen sanoo.